ธนาคารกรุงเทพ เล็งลดดอกเบี้ยเงินฝาก
คาดสินเชื่อรวมทั้งปีโต 3-4% ครึ่งปีหลังรับผลดีเศรษฐกิจฟื้นจากมาตรการภาครัฐ
28 ส.ค. 2562

คาดสินเชื่อรวมทั้งปีโต 3-4% ครึ่งปีหลังรับผลดีเศรษฐกิจฟื้นจากมาตรการภาครัฐ
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ (BBL) เปิดเผยว่า ธนาคารอยู่ระหว่างพิจารณาปรับลดอัตราดอกเบี้ยเงินฝากลง หลังจากที่ธนาคารได้ประกาศปรับลดอัตราดอกเบี้ยเงินกู้ลูกค้ารายใหญ่ชั้นดีประเภทวงเงินเบิกเกินบัญชี (MOR) และอัตราดอกเบี้ยเงินกู้ลูกค้ารายใหญ่ชั้นดีประเภทเงินกู้แบบกำหนดระยะเวลา (MLR) ลง 0.25% เพื่อช่วยเหลือผู้ประกอบการเอสเอ็มอี ในการลดต้นทุนทางการเงินให้สามารถแข่งขันได้ โดยมีผลตั้งแต่วันที่ 15 ส.ค. 62 ที่ผ่านมา 
อย่างไรก็ตาม ธนาคารเชื่อว่าการปรับลดอัตราดอกเบี้ยในครั้งนี้จะไม่กระทบกับรายได้ของธนาคาร 
นายชาติศิริ ยังคาดว่า สินเชื่อรวมของธนาคารในปีนี้จะสามารถเติบโตได้ราว 3-4% จากเป้าหมาย 3-5% โดยมองว่าช่วงครึ่งปีหลังน่าจะได้รับผลดีจากภาพรวมเศรษฐกิจที่ปรับตัวดีขึ้นจากมาตรการกระตุ้นเศรษฐกิจของภาครัฐซึ่งมองว่าออกมาได้ค่อนข้างดี จึงเชื่อว่าจะเข้ามาช่วยสนับสนุนให้ภาคธุรกิจต่างๆมีการขยายตัว 
สำหรับครึ่งปีแรกที่ผ่านมาแม้ว่าการขยายตัวของสินเชื่ออาจจะไม่ดีนัก แต่อย่างไรก็ตามเชื่อว่าในช่วงครึ่งปีหลังด้วยกการใช้มาตรการต่างๆ ของภาครัฐที่เข้ามาช่วยกระตุ้นเศรษฐกิจจะช่วยให้ภาพรวมเศรษฐกิจในประเทศสามารถฟื้นตัวได้ดี และจะช่วยผลักดันให้ภาพรวมสินเชื่อเติบโตได้ดีด้วย